THAI เว้นค่าธรรมเนียมเปลี่ยนแปลงบัตรโดยสาร เส้นทางกรุงเทพฯ-เซี่ยงไฮ้ เที่ยวบิน10-12ส.ค.62
THAI เว้นค่าธรรมเนียมเปลี่ยนแปลงบัตรโดยสาร เส้นทางกรุงเทพฯ-เซี่ยงไฮ้ เที่ยวบิน10-12ส.ค.62 หลังไม่สามารถขึ้นบินได้จากเหตุพายุไต้ฝุ่นเลกิมา
11 ส.ค. 2562

นายนนท์ กลินทะ ผู้อำนวยการใหญ่ฝ่ายขาย บริษัท การบินไทย จำกัด (มหาชน) หรือ THAI เปิดเผยว่า ตามที่ พายุไต้ฝุ่นเลกิมา (Lekima) ได้เคลื่อนตัวเข้าสู่สาธารณรัฐประชาชนจีน ทำให้เกิดกระแสลมแรงบริเวณท่าอากาศยานนานาชาติเซี่ยงไฮ้ เป็นเหตุให้เครื่องบินไม่สามารถทำการบินได้ เพื่อความปลอดภัยในการปฏิบัติการบิน
อนึ่ง บริษัทฯ จึงมีความจำเป็นต้องเปลี่ยนแปลงเวลาทำการบินเที่ยวบินเส้นทาง ไป-กลับ กรุงเทพฯ – เซี่ยงไฮ้ ระหว่างวันที่ 10 – 11 สิงหาคม 2562 นั้น ซึ่งบริษัทฯ ต้องขออภัยผู้โดยสารทุกท่านที่ไม่ได้รับความสะดวก
รวมทั้งที่มีการร้องเรียนเรื่องความไม่สะดวกทางโซเชี่ยลมีเดียในเหตุการณ์ดังกล่าว และในส่วนของการเลื่อนเที่ยวบินนั้น บริษัทฯ ขอแจ้งให้ทราบว่าสามารถขนส่งผู้โดยสารได้หมดโดยไม่มีผู้โดยสารตกค้างแต่อย่างใด
ทั้งนี้ บริษัทฯ ไม่ได้นิ่งนอนใจและคำนึงถึงผลกระทบที่ผู้โดยสารได้รับ จึงได้อำนวยความสะดวกแก่ผู้โดยสาร โดยการยกเว้นค่าธรรมเนียมสำหรับการเปลี่ยนแปลงบัตรโดยสารเส้นทางไป-กลับ กรุงเทพฯ-เซี่ยงไฮ้ ที่ระบุวันเดินทางระหว่างวันที่ 10-12 สิงหาคม 2562
โดยจะสามารถเปลี่ยนแปลงการเดินทางได้ภายในวันที่ 17 สิงหาคม 2562 ทั้งนี้ เป็นไปภายใต้เงื่อนไขที่บริษัทฯ กำหนด
อย่างไรก็ดี ผู้โดยสารสามารถติดต่อทำการเปลี่ยนแปลงบัตรโดยสารได้ที่สำนักงานขายการบินไทย หรือสอบถามข้อมูลเพิ่มเติมได้ที่เว็บไซต์ thaiaiways.com หรือ THAI Contact Center โทร 0-2356-1111 ตลอด 24 ชั่วโมง